《过谢家塘少时故居感作六章 其三》
清代·姚燮

高楼面东敞，眺及江上山。夙岁吾读书，伴有湘娥鬟。

朝云如轻罗，静熨帘光寒。狎我吟声低，黄鸟啼复閒。

振袂重此登，欲倚无完阑。仰警天鸿孤，俯惜城柳残。

依然门外河，东去咽流湍。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。